## Pravilnik o obveznom označivanju životinja

### NN 139/1997 (23.12.1997.), Pravilnik o obveznom označivanju životinja

# **MINISTARSTVO POLJOPRIVREDE I ŠUMARSTVA**

Temeljem članka 16. stavak 1., 3., 5. i 6. Zakona o veterinarstvu ("Narodne
novine" br. 70/97) Ministar poljoprivrede i šumarstva donosi

## **PRAVILNIK**

### **O OBVEZNOM OZNAČIVANJU ŽIVOTINJA**

Članak 1.

U cilju provedbe mjera za zaštitu zdravlja životinja od zaraznih bolesti
i mjera za otkrivanje i sprečavanje pojave zaraznih bolesti obveznom označivanju
propisanom ušnom markicom podliježu:

1. Goveda starija od dva mjeseca te sva goveda bez obzira na starost,
pri stavljanju u unutarnji promet ili za izvoz.

2. Ovce i koze te njihov podmladak stariji od dva mjeseca, prije stavljanja
u unutarnji promet ili za izvoz i otpremanja na ispašu izvan epizootiološkog
područja.

3. Svinje starije od dva mjeseca te sve svinje, bez obzira na starost,
koje se stavljaju u unutarnji promet ili za izvoz.

Članak 2.

(1) Obveznom označivanju radi provedbe mjera za zaštitu zdravlja životinja
od zaraznih bolesti i mjera za otkrivanje i sprečavanje pojave zaraznih
bolesti podliježu svi konji pri stavljanju u unutarnji promet ili izvoz,
kao i konji koji se otpremaju na športske priredbe, izložbe, i sl.

(2) Konji moraju biti označeni paljenim žigom brojčane oznake u kopitu
ili žigom na koži sedlišta odnosno buta ili se za konje mora raspolagati
s odgovarajućim dokumentom za konje, s detaljnim opisom grla, starošću,
bojom i svim identifikacijskim znakovima i oznakama ovjerenim od strane
nadležnog ovlaštenog veterinara.

(3) Konji za klanje namijenjeni unutarnjem prometu ili za izvoz, uz
propisanu oznaku "S" paljenim žigom u kopitu, mogu biti označeni dlakorezom
ili na jedan od načina iz stavka 2. ovoga članka.

(4) Ždrijebad za klanje do starosti 6 mjeseci, namijenjena unutarnjem
prometu ili za izvoz, može biti označena dlakorezom ili drugom od propisanih
oznaka.

Članak 3.

(1) Uvezena stoka iz članka 1. ovoga pravilnika, ukoliko je tijekom
provođenja karantenskih mjera utvrđena zdravom, mora se označiti na propisani
način prije ukidanja i raspuštanja karantene.

(2) Kod uvezene stoke iz stavka 1. ovoga članka mora se ostaviti i nepromijenjena
izvorna oznaka životinje iz zemlje podrijetla.

Članak 4.

Od odredbi članka 1. i članka 3. stavak 1. ovoga Pravilnika izuzimaju
se uzgojno valjana rasplodna goveda, ovce, koze i svinje koje se nalaze
pod selekcijskom kontrolom i označene propisanom ušnom markicom Hrvatskog
stočarskog selekcijskog centra.

Uvezena uzgojno valjana rasplodna goveda, ovce, koze i svinje, koje
se uvode pod selekcijsku kontrolu, moraju biti označena propisanom selekcijskom
oznakom, prije ukidanja, odnosno raspuštanja karantene.

Hrvatski stočarski selekcijski centar obvezan je na zahtjev veterinarske
inspekcije, omogućiti žurnu identifikaciju pojedinih grla pod selekcijskom
kontrolom.

Članak 5.

Iznimno od odredbi članka 1. točka 3. ovoga Pravilnika, tovne svinje
namijenjene neposrednom klanju, a podrijetlom sa svinjogojskih farmi pod
selekcijskom kontrolom mogu se, u unutarnjem prometu, otpremati u registrirane
klaonice s tetoviranom oznakom-šifrom farme, dodijeljenom od Stočarskog
selekcijskog centra Hrvatske. Oznaka mora biti tetovirana na ušnoj školjci
ili koži leđa te se obvezno unosi u Svjedodžbu o zdravstvenom stanju životinje.

Članak 6.

(1) Propisano obvezno označivanje životinja organiziraju ovlašteni veterinari,
a obavljaju stručne službe veterinarskih stanica.

(2) Propisano obvezno označivanje životinja u objektima koji se bave
stočarskom proizvodnjom - većim farmama s organiziranom veterinarskom službom,
organiziraju ovlašteni veterinari, a obavljaju stručne službe farmi.

(3) Nadzor nad provedbom obveznog označivanja životinja obavljaju Veterinarski
uredi, odnosno županijski veterinarski inspektori i veterinarski inspektori
Grada Zagreba.

Članak 4.

(1) Ovlaštene veterinarske organizacije dužne su voditi upisnik označenih
rasplodnih životinja, kao i evidenciju svih ostalih označenih životinja
na, ovim pravilnikom, propisanim obrascima "Upisnik označene rasplodne
stoke" (Obrazac br. 1) i "Evidencija označene stoke" (Obrazac br. 2).

(2) Ovlaštene veterinarske organizacije dužne su dokumentaciju, iz stavka
1. ovoga članka, dostavljati Ministarstvu poljoprivrede i šumarstva - Upravi
za veterinarstvo u roku sedam dana za proteklo mjesečno razdoblje.

Članak 5.

(1) Izdavanje i distribuciju ušnih markica za obvezno označivanje životinja,
kao i distribuciju propisanih obrazaca dokumentacije o označenim životinjama
te obradu podataka obavlja, od Ministarstva poljoprivrede i šumarstva ovlaštena
pravna osoba, CENTAR ZA REPRODUKCIJU U STOČARSTVU HRVATSKE.

(2) Ovlaštena pravna osoba iz stavka 1. ovoga članka vodi središnju
Evidenciju označene stoke i Upisnik označene rasplodne stoke te je dužna
Ministarstvu poljoprivrede i šumarstva - Upravi za veterinarstvo dostavljati
mjesečna izvješća o distribuciji ušnih markica i broju označene stoke.

Članak 6.

(1) Ušne markice u propisanom obliku za obvezno označivanje životinja
može proizvoditi samo, od Ministarstva poljoprivrede i šumarstva - Uprave
za veterinarstvo, ovlašteni proizvođač.

(2) Ovlašteni proizvođač ušnih markica dužan je voditi evidenciju o
proizvedenoj količini ušnih markica po vrstama životinja, serijskim brojevima,
tekućim brojevima, oznakama županija i datumu isporuke ovlaštenoj pravnoj
osobi za izdavanje i distribuciju ušnih markica.

(3) Proizvođač ušnih markica iz stavka 1. ovoga članka dužan je Ministarstvu
poljoprivrede i šumarstva-Upravi za veterinarstvo, dostavljati mjesečna
i godišnja izvješća o proizvedenoj količini ušnih markica po vrstama životinja,
serijskim brojevima i tekućim brojevima te oznakama županija i datumu isporuke.

Članak 7.

Ušnom se markicom označuju sve životinje na lijevoj ušnoj školjci. Oznaka
ušne markice s brojem županije, slovom serije i tekućim brojem markice
(prednji dio), mora se kod goveda nalaziti sa unutarnje strane, a kod svinja,
ovaca i koza, s vanjske strane ušne školjke.

Članak 8.

Ušna markica se sastoji od prednjeg-glavnog i spojnog-kružnog dijela
i proizvodi u dvije veličine i oblika.

1. UŠNA MARKICA ZA GOVEDA - za sve kategorije goveda rabi se ušna markica
koja je u donjem dijelu pravokutnog oblika s trokutasto izduženim gornjim
dijelom za ovjes i spoj, zaobljenih uglova, dimenzije 49 ¤ 42 mm, u žutoj
boji sa slijedećim oznakama: na licu prednje strane, gore u trokutastom
se dijelu navodi dvoznamenkasta brojčana oznaka županije i broj serije
(slovo) veličine 7 mm te ispod njega tekući peteroznamenkasti broj markice
utisnut znakovima crne boje, veličine 10 mm.

Na naličju prednjeg dijela markice reljefno je, istaknuta u boji materijala,
oznaka u obliku elipse dimenzija osi 27 ¤ 20 mm s tekstom: "HRVATSKA VETERINARSKA
INSPEKCIJA", te oznaka proizvođača.

Na poleđini spojnog kružnog dijela promjera 30 mm utisnuta je crnim
znakovima oznaka "HR" i dvoznamenkasta oznaka broja županije veličine znakova
od 7 mm.

2. UŠNA MARKICA ZA SVINJE, OVCE I KOZE - proizvodi se u obliku izduženog
pravokutnika zaobljenih uglova, dimenzija 50 ¤ 16 mm sa spojem na jednom
kraju. Na licu prednjeg-glavnog dijela utisnuta je u crnoj boji oznaka
slova serije i tekući peteroznamenkasti broj markice, veličine znakova
8 mm.

Na naličju prednjeg dijela markice reljefno je istaknuta, u boji materijala,
oznaka u obliku elipse dimenzija osi 20 ¤ 12 mm s tekstom:

"HRVATSKA VETERINARSKA INSPEKCIJA" te oznaka proizvođača. Na naličju
spojnog kružnog dijela promjera 30 mm utisnuta je, crnim znakovima veličine
5 mm, oznaka "HR" i dvoznamenkasta brojčana oznaka županije.

Ušna markica za SVINJE proizvodi se u žutoj osnovnoj boji materijala.

3. Ušna mrakica za OVCE i KOZE proizvodi se, u crvenoj osnovnoj boji
materijala.

Obrasci ušnih markica za pojedine vrste životinja s pripadnim sadržajem
i propisani obrasci dokumentacije o obveznom označavanju stoke: "Registar
označene rasplodne stoke" (Obrazac br. 1.) i "Evidencija označene stoke
(Obrazac br. 2.), tiskani su uz ovaj Pravilnik i čine njegov sastavni dio.

Klasa: 322-01/97-01/750
Urbroj: 525-06-95-01
Zagreb, 16. prosinca 1997.

Ministar
poljoprivrede i šumarstva
**mr. Zlatko Dominiković**, v. r.

![](dodatni/368107.gif)

![](dodatni/368108.gif)
![](dodatni/368109.gif)

Pravilnik, NN 139/1997-2002